"ఎ. రామిడస్" కు1994 సెప్టెంబరులో ఈ పేరు పెట్టారు. రెండు అగ్నిపర్వత లావా పొరల మధ్య దొరకడం వలన వాటి కాలనిర్ణయం ఆధారంగా మొదటి శిలాజం 44 లక్షల సంవత్సరాల క్రితం నాటిదని తేలింది. "ఆర్డిపిథెకస్ రామిడస్" అనే పేరు అఫర్ భాష నుండి వచ్చింది, దీనిలో "ఆర్డి" అంటే "నేల" అని "రామిడ్" అంటే "వేరు" అని అర్థం. "పిథెకస్" అంటే గ్రీకు భాషలో "కోతి" అని అర్థం. 

చాలా హోమినిడ్ల మాదిరిగా, కానీ గతంలో గుర్తించిన ఏ హోమినిన్ లోనూ లేని విధంగా, దీనికి చెట్లపై చరించేందుకు వీలుగా పట్టు బిగించగల బొటన వేలు ఉంది. నేలపై రెండు కాళ్ళపై నడిచేదని చెప్పే అంశాలు దాని అస్థిపంజరంలో ఏమైనా ఉన్నాయా అనేది నిర్ధారణ కాలేదు. తరువాతి హోమినిన్ల మాదిరిగా, "ఆర్డిపిథెకస్" లో కోర పళ్ళు తగ్గాయి. 

1992-1993లో టిమ్ వైట్ నేతృత్వంలోని ఒక పరిశోధనా బృందం ఇథియోపియాలోని మిడిల్ ఆవాష్ నదీ లోయలోని అఫర్ డిప్రెషన్ లో మొదటి "ఎ. రామిడస్" శిలాజాలను - పుర్రె, దవడ, పళ్ళు, చేయి ఎముకలతో సహా పదిహేడు శకలాలను - కనుగొంది. 1994 లో మరిన్ని శకలాలను వెలికి తీసారు. మొత్తం అస్థిపంజరంలో 45% వరకూ దొరికింది. ఈ శిలాజాన్ని మొదట "ఆస్ట్రలోపిథెకస్" జాతిగా వర్ణించారు. కాని, దాని పేరు "ఆర్డిపిథెకస్" అనే కొత్త జీనస్‌కు మారుస్తూ తరువాత అదే పత్రికలో వైట్, అతని సహచరులు ఒక సవరణ ఇచ్చారు. 1999, 2003 ల మధ్య, అఫార్ ప్రాంతం లోని గోనా పశ్చిమ హద్దులోని ఆస్ డుమా వద్ద సిలేషి సెమావ్ నేతృత్వంలోని ఒక మల్టీడిసిప్లినరీ బృందం తొమ్మిది "ఎ. రామిడస్" జీవులకు చెందిన ఎముకలు, దంతాలను కనుగొన్నారు. ఈ శిలాజాలు 43.5 , 44.5 లక్షల సంవత్సరాల క్రితం మధ్యవి. 

"ఆర్డిపిథెకస్ రామిడస్" మెదడు చిన్నది. ఇది 300 సెం.మీ. 350 సెం.మీ. మధ్య ఉంది. ఇది ఆధునిక బోనోబో లేదా ఆడ చింపాంజీ మెదడు కంటే కొంచెం చిన్నది. లూసీ (~ 400 నుండి 550 సెం.మీ. వరకు) వంటి ఆస్ట్రలోపిథెసిన్‌ల మెదడు కంటే చాలా చిన్నది. ఆధునిక "హోమో సేపియన్స్" మెదడు పరిమాణంలో సుమారుగా ఐదో వంతు. సాధారణ చింపాంజీలు లాగా దీని దవడ చాలా ముందుకు పొడుచువచ్చి ఉంటుంది. 

"ఎ. రామిడస్" దంతాలలో ఇతర వాలిడుల కుండే ప్రత్యేకాహారం తీసుకున్న గుర్తులేమీ లేవు. ఇది ఉభయాహారి, ఫలాహారి కూడా. ఆకులు, పీచు పదార్థం (వేర్లు, దుంపలు మొదలైనవి) పై గాని, గట్టి, రాపిడి ఆహారం గానీ దేనిపైనా ఎక్కువగా ఆధారపడి ఉండేది కాదు. "ఎ. రామిడస్" మగవారి లోని పై రదనికల (కోర పళ్ళు) పరిమాణం ఆడవారి కంటే భిన్నంగా ఏమీ లేదు. ఆధునిక రదనికల పరిమాణం తగ్గినందున వాటి పై కోరలు ఆధునిక చింపాంజీల పళ్ళ కన్నా తక్కువ పదునైనవి. ఎందుకంటే పెద్దగా ఉన్న ఎగువ కోరలు దిగువ దంతాలకు రాచుకుని అరిగి పదునెక్కుతాయి. "ఎ. రామిడస్‌లో" సాధారణ చింపాంజీలలో గమనించిన లైంగిక డైమోర్ఫిజం కంటే విభిన్నంగా ఉంది. చింపాజీల్లో మగవాటికి ఆడవాటి కంటే పెద్ద, పదునైన ఎగువ రదనికలు ఉంటాయి. 

"ఎ. రామిడస్లో" పై కోరపళ్ళు చిన్నగా ఉండడాన్ని బట్టి, ఈ జాతిలోను, ఇతర పూర్వ హోమినిడ్ల లోనూ సామాజిక ప్రవర్తన ఎలా ఉండేదో ఊహించారు. ప్రత్యేకించి, హోమినిడ్లు, ఆఫ్రికా వాలిడుల చివరి సాధారణ పూర్వీకుల్లో మగవారి మధ్య, సమూహాల మధ్యా ఘర్షణలు పెద్దగా ఉండేవి కావు. సాధారణ చింపాంజీలలో నైతే ఈ ఘర్షణలు చాలా ఎక్కువగా జరుగుతాయి. దీని వలన, పూర్వీకుల హోమినిడ్ల ప్రవర్తనకు నమూనాగా ప్రస్తుతం ఉనికిలో ఉన్న చింపాంజీని తీసుకోవడం అంత ఉచితం కాదు అని 2009 లో జరిపిన ఒక అధ్యయనంలో పరిశోధకులు చెప్పారు. 

"ఎ. రామిడస్" మానవులు, చింపాంజీల (సిఎల్‌సిఎ లేదా "పాన్" - "హోమో" ఎల్‌సిఎ) ఇటీవలి ఉమ్మడి పూర్వీకుల కంటే తరువాత జీవించింది. అందువల్ల ఇది ఆ ఉమ్మడి పూర్వీకులకు సంపూర్ణమైన ప్రతినిధి కాజాలదు. ఏదేమైనా, కొన్ని కోణాల్లో ఇది చింపాంజీల కంటే భిన్నంగా ఉంది. దీనివల్ల ఉమ్మడి పూర్వీకుడు ఆధునిక చింపాంజీ కంటే భిన్నంగా ఉండేదని సూచిస్తోంది. చింపాంజీ, మానవ వంశాలు వేరుపడిన తరువాత, రెండూ కూడా గణనీయమైన పరిణామాలకు లోనయ్యాయి. చింపాంజీ పాదాలు చెట్లను పట్టుకోవటానికి వీలుగా ప్రత్యేకతలు సంపాదించగా; "ఎ. రామిడస్" పాదాలు నడిచేందుకు వీలుగా మారాయి."ఎ. రామిడస్" కోరపళ్ళు చిన్నవి. మగ, ఆడ లకు ఒకే పరిమాణంలో ఉంటాయి. మగ-మగ సంఘర్షణలు తక్కువగా ఉండేవని, జంటల మధ్య అనుబంధం ఎక్కువగా ఉండేదని, తల్లిదండ్రుల పోషణ ఎక్కువగా ఉండేదనీ ఇవి సూచిస్తున్నాయి. "అందువల్ల, మెదడు పరిమాణం పెరగడాని కంటే, రాతి పనిముట్లను ఉపయోగించడాని కంటే చాలా ముందే హోమినిడ్లలో ప్రాథమిక పునరుత్పత్తి లోను, సామాజిక ప్రవర్తన లోనూ మార్పులు సంభవించాయి" అని పరిశోధన బృందం తేల్చింది. 

"ఆర్డిపిథెకస్ రామిడస్"
జీవన విధానం
ఆర్డి
"అర్డిపిథెకస్ కడబ్బా"